**ЭРҮҮГИЙН ХУУЛЬД ӨӨРЧЛӨЛТ ОРУУЛАХ ТУХАЙ**

**ХУУЛИЙН ТӨСЛИЙН ТОВЧ ТАНИЛЦУУЛГА**

Улсын Их Хурал 2020 оны 1 дүгээр сарын 10-ны өдөр Эрүүгийн хуулийн 13.14 дүгээр зүйлд “худал мэдээлэл тараах” гэмт хэргийг нэмэлтээр оруулсан энэ гэмт хэрэг нь “нэр хүндэд халдсан илт худал мэдээллийг олон нийтэд тараасан” гэж объектив талын шинжээр тодорхойлогдсон, 2002 оны Эрүүгийн хуульд байсан “гүтгэх” гэмт хэргээс өргөн агуулга, хүрээтэй, шинэ хэв шинж бүхий гэмт хэрэг болжээ. Уг нэмэлтээр хууль тогтоогч уг гэмт хэргийг “олон нийтэд тараасан бол” гэж объектив талын шинжээр нь тодорхойлж, субьектив талын шинжийг бүрхэгдүүлэн, худал мэдээлэл нь “гутаасан, гутаах” зорилго, агуулга, шинжтэй байх эсэхийг бүрэн гүйцэд тодорхойлолгүй орхигдуулж, нэр томьёо, ойлголтын зөрүүтэй байдал үүсгэсэн.

   Монгол Улсад Эрүүгийн хуулийн тусгай ангийн 13.14 дүгээр зүйлд заасан “худал мэдээлэл тараах” гэмт хэргийн хүрээнд 2020 онд 251, 2021 оны эхний дөрвөн сарын байдлаар 119 хэрэгт эрүүгийн хэрэг үүсгэснээс 25 хэрэгт л яллах дүгнэлт үйлджээ[[1]](#footnote-1). 2020 онд эрүүгийн хэргийн анхан шатны шүүхээр Эрүүгийн хуулийн 13.14 дүгээр зүйлд заасан 10 гэмт хэрэг хянан шийдвэрлэснээс худал мэдээлэл тараасан асуудлаар цагдаагийн байгууллагад гаргасан өргөдөл, гомдол, хэрэгсэхгүй болсон хэргийн тоо олон, харин шүүхэд шилжүүлсэн хэрэг цөөн байгаа нь анхаарал татаж байна.

Олон улсын эрх зүйн хөгжлийн чиг хандлагаас үзвэл ХБНГУ, ОХУ-ын Эрүүгийн хуулийн гүтгэхтэй холбоотой зүйл, заалтыг Монгол Улсын Эрүүгийн хуулийн 13.14 дүгээр зүйлд заасан “худал мэдээлэл тараах” гэмт хэргийн зүйл, заалттай харьцуулан авч үзэхэд эдгээр улс орон уг гэмт хэргийн субьектив талын шинжийг илүү тодорхой тусгасан байгааг анхаарч үзэх хэрэгтэй юм. Мөн олон улсад олон нийтийн эрх, ашиг сонирхолтой холбоотойгоор нийгмийн зүтгэлтэн, улс төрч, төрийн өндөр албан тушаалтанд хандсан үг хэлэх, шүүмжлэх, хардах, үзэл бодлоо илэрхийлэх баталгааг хангасан тулгуур зарчим, жишиг, стандарт тогтож хөгжсөн байна. Монгол Улсад нутагшуулах шаардлагатай жишиг зарчим, стандарт нь манай ардчиллын цаашдын зөв хөгжилд тулгуур болох ач холбогдолтой.

Олон улсад олон нийтийн зүтгэлтэн, алдартан, улс төрийн өндөр албан тушаалтантай холбоотойгоор “олон нийтийн эрх, ашиг сонирхол”-ыг хамгаалах үүднээс үг хэлэх эрх, үзэл бодлоо илэрхийлэх эрхийн жишиг, зарчим, практик нэгэнт тогтож хөгжсөн байна. Тухайлбал;

# - Улс төрч хүн нь сэтгүүлчид болон олон нийтийн өмнө нээлттэй байдаг учраас хатуу шүүмжлэлийг ч гэсэн хүлээн авах бэлтгэлтэй байх ёстой.

# - Хэвлэл мэдээлэл нийгмийн “хоточ нохойн” үүргээ хэрэгжүүлэх боломжтой байх ёстой.

# Иймд уг хуулийн заалтыг Монгол Улсын Үндсэн хууль болон Олон улсын гэрээнд нийцүүлэх шаардлага үүсэж байгааг судалгаа харуулж байна.

Энэхүү хуулийн төсөл нь 2 зүйлтэй бөгөөд Эрүүгийн хуулийн 13.14 дүгээр зүйлийн 1 дэх хэсгийг хасахаар зохицуулсан.

**Хуулийн төсөл батлагдсанаар Монгол Улсын үндсэн хуульд заасан үзэл бодлоо илэрхийлэх, хэвлэн нийтлэх эрх чөлөө илүү биежих ач холбогдолтой.**

**ХУУЛЬ САНААЧЛАГЧ**

**---оОо--**

*/Төсөл/*

**МОНГОЛ УЛСЫН ХУУЛЬ**

2024 оны … дугаар Улаанбаатар

сарын …-ны өдөр хот

**ЭРҮҮГИЙН ХУУЛЬД ӨӨРЧЛӨЛТ**

**ОРУУЛАХ ТУХАЙ**

**1 дүгээр зүйл.** Монгол Улсын Эрүүгийн хуулийн 13.14 дүгээр зүйлийн 1 дахь хэсэг “Хүний нэр төр, алдар хүнд, хуулийн этгээдийн ажил хэргийн нэр хүндэд халдсан илт худал мэдээллийг олон нийтэд тараасан бол дөрвөн зуун тавин нэгжээс нэг мянга гурван зуун нэгжтэй тэнцэх хэмжээний төгрөгөөр торгох, эсхүл хоёр зуун дөчин цагаас долоон зуун хорин цаг хүртэл хугацаагаар нийтэд тустай ажил хийлгэх, эсхүл нэг сараас гурван сар хүртэл хугацаагаар зорчих эрхийг хязгаарлах ял шийтгэнэ.” гэснийг хассугай.

**2 дугаар зүйл.** Энэ хуулийг батлагдсан өдрөөс эхлэн дагаж мөрдөнө.

Гарын үсэг

1. Нээлттэй нийгэм форум “Худал мэдээлэл тараах гэмт хэргийг хянан шийдвэрлэж буй практик” судалгааны тойм 2022 он. [↑](#footnote-ref-1)